Modus vivendi

(1994. december 20.)

az Európai Parlament, a Tanács és a Bizottság között, az EK-Szerződés 189b. cikkében megállapított eljárásnak megfelelően elfogadott intézkedésekre vonatkozó végrehajtási intézkedésekről

(96/C 102/01)

(Ez a szöveg hatályon kívül helyezi az 1995. november 8-i HL C 293. számában kihirdetett szöveget, és annak helyébe lép)

1. Ezeknek az iránymutatásoknak az a célja, hogy megoldja a jogi aktusoknak a Szerződés 189b. cikkében megállapított eljárásnak megfelelő elfogadása során felmerülő nehézségeket, amelyek okai a bizottsági eljárás kérdésével kapcsolatosak.

2. Az iránymutatások semmilyen módon nem sértik a három intézmény által kinyilvánított elvi álláspontokat.

3. A három intézmény megállapítja, hogy a Szerződés 189b. cikkében megállapított eljárásnak megfelelően elfogadott jogi aktusokra vonatkozó végrehajtási intézkedések kérdését – amennyiben ezen intézkedések elfogadásával a Bizottságot bízzák meg – az Európai Parlament, a Bizottság és számos tagállam kérésére a Szerződések 1996-ra tervezett felülvizsgálata folyamán vizsgálják meg. A kérdés vizsgálatára a gondolkodó csoportot kérik fel.

4. Az Európai Parlament megfelelő bizottsága számára – ugyanabban az időben és ugyanazon feltételek mellett, mint az alapul szolgáló jogi aktusban említett bizottság esetében – megküldik a Bizottság által benyújtott általános végrehajtási intézkedés tervezetét és az arra vonatkozó ütemezést.

A Bizottság, amennyiben egyes intézkedéseket sürgősen kell elfogadni, értesíti az Európai Parlament megfelelő bizottságát, ez utóbbit egyéb lehetséges nehézségekről is értesíti. Az Európai Parlament megfelelő bizottsága vállalja, hogy szükséges esetben sürgősségi eljárást alkalmaz.

Amennyiben a Bizottság által elfogadott vagy tervezett intézkedések nem felelnek meg az alapul szolgáló jogi aktusban említett bizottság által kibocsátott véleménynek, vagy ha vélemény hiányában a Bizottságnak javaslatot kell benyújtania a Tanácshoz a meghozandó intézkedésre vonatkozóan, a Bizottság értesíti az Európai Parlament megfelelő bizottságát.

5. A Tanács csak azt követően fogadja el, a végrehajtási eljárásnak megfelelően, a részére megküldött általános intézkedést, hogy:

- tájékoztatták az Európai Parlamentet, megfelelő határidőt megállapítva véleménye kibocsátására, és

- kedvezőtlen vélemény esetén haladéktalanul tekintetbe vették az Európai Parlament álláspontját annak érdekében, hogy megfelelő keretek között megoldást találjanak.

Az intézkedést minden esetben az alapul szolgáló jogi aktus különleges rendelkezéseiben megállapított határidőig kell elfogadni.

6. E modus vivendi összefüggésében a Bizottság lehetőség szerint figyelembe veszi az Európai Parlament észrevételeit, és tájékoztatja az Európai Parlamentet azon tevékenysége előrehaladásában bekövetkező egyes szakaszokról, amelyet az észrevételekkel kapcsolatosan kíván végrehajtani, hogy a Parlament saját kötelezettségeit a tények teljes körű ismeretében vállalhassa.

7. E modus vivendi-t a három intézmény által történő jóváhagyás időpontjától kezdődő hatállyal kell alkalmazni.

Kelt Brüsszelben, az ezerkilencszázkilencvennegyedik év decemberének huszadik napján.

az Európai Unió Tanácsa részéről

Klaus Kinkel

az Európai Parlament részéről

Nicole Fontaine

az Európai Bizottság részéről

Jacques Delors

--------------------------------------------------